Komisjoni määrus (EÜ) nr 1083/1999,

26. mai 1999,

millega muudetakse määrust (EMÜ) nr 1617/93 asutamislepingu artikli 85 lõike 3 kohaldamise kohta teatavat liiki kokkulepete, otsuste ja kooskõlastatud tegevuse suhtes, mis käsitlevad sõiduplaanide ühist planeerimist ja kooskõlastamist, ühist tegutsemist, regulaarlennuliinide reisijate- ja lastiveotariifidega seotud konsultatsioone ning teenindusaegade jaotamist lennujaamades

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 14. detsembri 1987. aasta määrust (EMÜ) nr 3976/87 asutamislepingu artikli 85 lõike 3 kohaldamise kohta õhutranspordi teatavate kokkulepete ja kooskõlastatud tegevuse suhtes, [1] viimati muudetud Austria, Soome ja Rootsi ühinemisaktiga, eriti selle artiklit 3,

olles avaldanud käesoleva määruse eelnõu, [2]

olles konsulteerinud nõuandekomiteega, kes tegeleb õhutranspordi alal konkurentsi piirava tegevuse ja turgu valitseva seisundi küsimustega,

ning arvestades, et:

(1) määrus (EMÜ) nr 3976/87 annab komisjonile pädevuse kohaldada määrusega asutamislepingu artikli 81 lõiget 3 (endise artikli 85 lõige 3) teatavate kokkulepete, otsuste ja vastava kooskõlastatud tegevuse suhtes õhutranspordis, mis kuulub artikli 81 lõike 1 kohaldamisalasse ja hõlmab muu hulgas sõiduplaanide ühist planeerimist ja kooskõlastamist, regulaarlennuliinide reisijate-, pagasi- ja lastiveotariifidega seotud konsultatsioone, ühist tegutsemist uute vähem koormatud regulaarlennuliinide kasutamisel, teenindusaegade jaotamist lennujaamades ning sõiduplaani koostamist;

(2) määrusega (EMÜ) nr 1617/93, [3] viimati muudetud määrusega (EÜ) nr 1523/96, [4] on komisjon andnud grupierandi eespool nimetatud tegevustele; kõnealune määrus kehtis 30. juunini 1998;

(3) komisjon algatas enne 30. juunit 1998 ulatuslikud uuringud, et välja selgitada, kui suures ulatuses tuleks määrusega (EMÜ) nr 1617/93 reguleeritava õhutranspordi nelja valdkonna suhtes antud erandit säilitada; asjaomastel majandustegevuses osalejatel on palutud koostada ülevaade oma praegusest tegevusest kõigis määrusega (EMÜ) nr 1617/93 reguleeritavas neljas valdkonnas ning teha teatavaks, kui suures ulatuses on uustulnukatel võimalik turule tulla;

(4) kõnealune uuring ja majandustegevuses osalejatega peetud konsultatsioonide praegused tulemused võimaldavad järeldada, et grupierandit ei ole soovitav pikendada sõiduplaanide ühise planeerimise ning kooskõlastamise ning ka ühist tegutsemist käsitlevate kokkulepete suhtes; järeldus põhineb tähelepanekul, et sellised eelkõige liitude raames sõlmitud kokkulepped kujutavad endast laiemat äritegevust, nagu näiteks tariife käsitlevad kahepoolsed konsultatsioonid, mille suhtes ei saa anda erandit määruse (EMÜ) nr 1617/93 kohaselt; määruse (EMÜ) nr 1617/93 kohaldatavust ei tohiks seetõttu laiendada kõnealusele kahele valdkonnale, piiramata seejuures ettevõtjate võimalusi taotleda artikli 81 lõike 3 kohaselt üksikerandit;

(5) ettenähtud ajaks ei saadud valmis uuringuid kokkulepete ja kooskõlastatud tegevuse kohta, mis hõlmavad konsultatsioone regulaarlennuliinide reisijate- ja pagasiveotariifide kohta ning teenindusaegade jaotamist lennujaamades, seetõttu ei olnud võimalik uut määrust enne 30. juunit 1998 vastu võtta ja avaldada;

(6) asjaomaste ettevõtjate õiguskindluse huvides ning käimasolevate uuringute põhjal järelduste tegemiseks, võttes arvesse hiljemalt 30. juuniks 2001 vastuvõetavat uut määrust, on otstarbekas kuni kõnealuse tähtpäevani pikendada määruse (EMÜ) nr 1617/93 sätete kohaldatavust, milles käsitletakse reisijateveo- ning pagasiveotariifidega seotud konsultatsioone ning teenindusaegade jaotamist;

(7) seetõttu tuleks määrust (EMÜ) nr 1617/93 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 1617/93 järgmiselt:

1. artikli 1 esimene ja teine taane jäetakse välja;

2. artiklid 2 ja 3 jäetakse välja;

3. artikli 6 punkt ii jäetakse välja;

4. artiklis 7 asendatakse sõnad "30. juunini 1998" sõnadega "30. juunini 2001".

Artikkel 2

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 1. juulist 1998.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. mai 1999

Komisjoni nimel

komisjoni liige

Karel Van Miert

[1] EÜT L 374, 31.12.1987, lk 9.

[2] EÜT C 369, 28.11.1998, lk 2.

[3] EÜT L 155, 26.6.1993, lk 18.

[4] EÜT L 190, 31.7.1996, lk 11.

--------------------------------------------------